‘Die Gelofte’ skitter op Naledi-kortlys‘Die Gelofte’-akteurs in aksie. (Foto: Facebook/AfriForum Teater) Die Gelofte: ŉ Musiekblyspel is een van vanjaar se voorlopers met tien benoemings vir die Naledi-teaterpryse, terwyl Karoo Suite 2: Karoonagte, Brel/Piaf, Plesierengel en Hans steek die Rubicon oor ook in verskeie kategorieë benoem is. Dié benoemings is Maandag by die Lesedi-teater in Braamfontein, Johannesburg, bekendgemaak. Die Gelofte: ŉ Musiekblyspel is onder meer vir beste musiekteaterproduksie benoem, en Jannes Erasmus het ŉ benoeming vir beste regisseur in die kategorie vir musiekteaterproduksies ontvang. Bernice West en Johan Vorster ding mee om die toekenning vir beste vertolking deur ŉ akteur en aktrise in ŉ hoofrol in ŉ musiekproduksie, terwyl Amanda Strydom en André Schwartz ook in dié onderskeie kategorieë benoem is vir hulle vertolkings in Brel/Piaf. Ander kategorieë waarin Die Gelofte: ŉ Musiekblyspel benoem is, sluit in beste oorspronklike musiek of musikale verwerkings (Johan is saam met Jacomien de Wet benoem), beste deurbraakvertolking (Jordan Human), beste vertolking deur ŉ aktrise in ŉ ondersteunende rol in ŉ musiekproduksie (Zoricke Snyman), beste vertolking deur ŉ akteur in ŉ ondersteunende rol in ŉ musiekproduksie (Eddie de Jager), beste musikale regisseur (Francois Lessing), en beste klankontwerp (Pieter-Louis van Twisk). Deon Meyer en Coenie de Villiers. (Foto: Gareth van Nelson/rooi rose) Karoo Suite 2: Karoonagte deur Coenie de Villiers en Deon Meyer is ook een van die voorlopers vir vanjaar se Naledi-teaterprys. Coenie, Deon en Mauritz Lotz ding mee om beste ensemble in ŉ musiekteaterproduksie, terwyl Coenie en Mauritz vir beste musikale regisseur en beste oorspronklike musiek of musikale verwerkings benoem is. Die produksie het ook benoemings vir beste vertolking deur ŉ akteur in ŉ hoofrol in ŉ musiekproduksie (Coenie) en beste nuutgeskrewe Suid-Afrikaanse teks (Deon) ontvang. Die teaterverwerking van Leon van Nierop se Plesierengel pryk ook op die benoemingslys. Leon is benoem vir beste nuutgeskrewe Suid-Afrikaanse teks, terwyl Franco Prinsloo vir beste klanklandskap en Ruan Wessels vir beste vertoning in ŉ soloproduksie benoem is. Besoek Naledi-teaterpyse se webwerf vir die volledige lys van die benoemings.